Spar hundredevis af kroner på solbriller - MX.dk
Af Thomas Ambrosius - 13/05-14 14:36; Opdateret: 14/05-14 07:30
Spar hundredevis af kroner på solbriller
Hvorfor betale 1.798 kroner for et par mærkevare-solbriller, når du kan få de samme for under 1100 kroner?
Onsdag-torsdag vender det solrige vejr tilbage, og skal du have frisket sommer-looket op med nye solbriller, er der mange penge at spare på klassiske solbriller fra Ray-Ban og andre kendte mærker. For eksempel kan man spare over 700 kroner på den legendariske Ray-Ban pilot-solbrille Aviator ved at købe den på nettet eller i Tyskland.
Det viser en prissammenligning, som metroxpress har foretaget blandt Profiloptik, Synoptik, netbutikken Smartbuyglasses.dk og den tyske optikerkæder Fielmann.
Vil du gerne opdateres løbende med spare-tips og nyheder om privatøkonomi? Så 'like' MX Penge her.
Hos Profil Optik koster Aviator-modellen 1.798 kroner, mens man kan få den for 1.490 kroner hos Synoptik. Samme model koster kun 1077,95 kroner på Smartbuyglasses.dk og 1052,50 kroner hos tyske Fielmann.
Endnu mere kan man spare på en Tom Ford-solbrille til mænd, hvor besparelsen løber op i over 1300 kroner.
Marketingdirektør i Synoptik Thomas Koefoed forsvarer prisforskellene med, at service og vejledning koster:
- Hos os får man vejledning af uddannede brille-stylister, så vi kan altid hjælpe med at finde solbriller, som passer perfekt til kundens ansigtsform og stil. Samtidig får man efter-service hos os, for eksempel tilretning af stellet.
Han bedyrer, at Synoptik intet har imod kunder, som lapper den gratis vejledning i sig for der efter at købe solbrillerne på nettet.
- Alle, der kommer ind i vores butikker, skal opleve et højt serviceniveau og en god rådgivning. Det kan godt være de ikke køber noget nu, men de fortæller måske om den gode oplevelse til andre, eller også vælger de måske os, når de en dag skal have briller eller kontaktlinser.